*Príloha D*

***Ministerstvo obrany Slovenskej republiky, ozbrojené sily Slovenskej republiky***

*Zdroj údajov: MO SR*

**Informácia**

**o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce v rezorte Ministerstva obrany Slovenskej republiky v roku 2018**

**1. Úvod**

Informácia o stave bezpečnosti a ochrany zdravia pri práci (ďalej len „BOZP“), pracovnej úrazovosti, chorôb z povolania a iných poškodení zdravia z práce v rezorte ministerstva obrany za predchádzajúci kalendárny rok je súčasťou „Správy o stave bezpečnosti ochrany zdravia pri práci, pracovnej úrazovosti, chorôb z povolania a iných poškodení zdravia z práce za rok 2018“, ktorú predkladá Ministerstvu práce, sociálnych vecí a rodiny Slovenskej republiky (ďalej len „MPSVR SR“) v nadväznosti na bod B.1. a B.4. uznesenia vlády SR č. 475 z 11. júna 2003 a v termíne v zmysle bodu B.2. uznesenia vlády SR č. 624 z 9. septembra 2009.

Účelom informácie je hodnotenie stavu ochrany práce v rezorte Ministerstva obrany SR (ďalej len „MO SR“) za rok 2018. Informácia obsahuje najzávažnejšie zistenia a poznatky inšpekcie práce rezortu MO SR z oblastí BOZP, pracovnoprávnych vzťahov (ďalej len „PPV“), záväzkov vyplývajúcich z kolektívnych zmlúv a tiež z dohľadu podľa osobitných predpisov, pri výkone inšpekcie práce v roku 2018. Informácia taktiež obsahuje informácie o počtoch jednotlivých dozorných a inšpekčných výkonov, o počtoch prešetrených podnetov a o počtoch vydaných oprávnení a osvedčení zo strany rezortnej inšpekcie práce. Ďalej obsahuje informácie týkajúce sa počtov a členenia pracovných úrazov (ďalej len „PÚ“), ich zdrojov a príčin, počtov chorôb z povolania (ďalej len „CHzP“), ktoré sú uvedené v tabuľkách.

**2. Orgány dozoru**

Dozor nad dodržiavaním povinností v oblasti BOZP v nadväznosti na § 2 ods. 4 zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „zákon č. 125/2006 Z. z.“) a § 6 ods. 3 písm. i) zákona č. 321/2002 Z. z. o ozbrojených silách Slovenskej republiky v znení neskorších predpisov a § 14 zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov (ďalej len „zákon č. 124/2006 Z. z.“) a nariadenia ministra obrany SR č. 46/2009 o inšpekcii práce, energetickej inšpekcii a požiarnom dozore, je v rezorte MO SR vykonávaný rezortnými inšpektormi práce a inšpektormi pre bezpečnosť technických zariadení (ďalej len „inšpektori práce MO SR“). Inšpektori práce MO SR dozerajú na dodržiavanie podmienok zaisťujúcich BOZP zamestnancov pri výkone práce vo verejnom záujme, štátnych zamestnancov a profesionálnych vojakov (ďalej len „zamestnanec“), ktoré majú zabezpečiť zachovanie zdravia a pracovnej schopnosti zamestnanca. Inšpekcia práce bola vykonávaná na pracoviskách MO SR a Ozbrojených síl SR (ďalej len „OS SR“), na pracoviskách rozpočtových organizácií a príspevkových organizácií, ktorých zriaďovateľom je MO SR.

V rezorte MO SR je zároveň vykonávaný vlastný štátny zdravotný dozor nad dodržiavaním všeobecne záväzných právnych predpisov upravujúcich ochranu verejného zdravia v nadväznosti na § 3 ods. 1 písm. d) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov. Povinnosti vyplývajúce z ustanovení vyššie citovaného zákona vykonáva Vojenský ústav hygieny a epidemiológie Bratislava MO SR (ďalej len „VÚHE“). Štátny zdravotný dozor bol vykonávaný na pracoviskách MO SR a OS SR, na pracoviskách rozpočtových organizácií a príspevkových organizácií, ktorých zriaďovateľom je MO SR, ďalej na pracoviskách akciových spoločností a štátnych podnikov, ktorých zakladateľom je MO SR.

**3. Ciele a priority dozorného orgánu v roku 2018**

Pozornosť inšpekcie práce MO SR bola v roku 2018 zameraná najmä na :

* dozor nad dodržiavaním predpisov na zaistenie BOZP,
* zvýšenie povedomia vedúcich zamestnancov a ostatných zamestnancov preventívnou činnosťou inšpekcie práce a poskytovanie odborného poradenstva,
* bezpečný technický stav stavebných objektov a pracovných priestorov,
* bezpečný stav technických zariadení (ďalej len „TZ“), pri ich uvádzaní do prevádzky a počas prevádzky,
* overovanie odbornej spôsobilosti subjektov vykonávajúcich odborné činnosti (odborné prehliadky, odborné skúšky a opravy) na vyhradených TZ (ďalej len „VTZ“),
* kontrolu odbornej spôsobilosti obslužného personálu,
* dodržiavanie pracovnoprávnych predpisov a vyšetrovanie podnetov,
* uplatňovanie požiadaviek BOZP pri povoľovaní a kolaudácii stavieb a ich zmien.

Hlavným poslaním inšpekcie práce MO SR je presadzovanie zákonných podmienok na úseku ochrany práce, bezpečnosti prevádzky TZ a pracovných podmienok v rezorte MO SR, ktoré zamestnancom v potrebnej miere zaistia vhodné pracovné podmienky a dôsledné dodržiavanie PPV.

V oblasti ochrany práce zohráva dôležitú úlohu preventívne pôsobenie inšpekcie práce a v spojitosti s tým aj aktívne pôsobenie inšpektorov práce. Najmä v oblasti vzdelávania a výchovy bolo snahou dosiahnuť väčšiu mieru informovanosti a prehlbovania vedomostí u vedúcich zamestnancov, zamestnancov, ako aj odborných pracovníkov, smerujúcich k zvýšeniu úrovne zaistenia BOZP, k znižovaniu výskytu pracovných rizík a porušovania predpisov v tejto oblasti. Tak ako v predchádzajúcich rokoch k tomuto cieľu napomáhali aktualizačné školenia pre odborných pracovníkov pre oblasť BOZP a bezpečnostných technikov, ktoré boli organizačne zabezpečované odbornými pracovníkmi MO SR a Ozbrojených síl SR (ďalej len „OS SR“), s lektorskou a metodickou pomocou inšpektorov práce MO SR.

Podobne ako v predchádzajúcich rokoch, aj v roku 2018, inšpektori pre bezpečnosť TZ organizačne a lektorsky zabezpečovali odbornú prípravu revíznych technikov rezortu ministerstva obrany, a to formou základných školení a aktualizačnej odbornej prípravy v oblasti elektrických, tlakových a zdvíhacích zariadení a tiež odbornú prípravu kuričov. Zároveň sa podieľali na odbornej príprave pracovníkov na obsluhu VTZ a na tieto činnosti vydávali osvedčenia o odbornej spôsobilosti.

**4. Prehľad dozorovaných subjektov**

Výkon inšpekcie práce so zameraním najmä na oblasť BOZP, bezpečnosti TZ a pracovných podmienok bol realizovaný na pracoviskách MO SR a OS SR, a to v rámci jednotlivých útvarov, úradov a zariadení a na pracoviskách rozpočtových organizácií a príspevkových organizácií v pôsobnosti MO SR. Prehľad inšpekčných výkonov, zistených počtov porušení predpisov podľa skupiny objektov dozoru a podľa kódov štatistickej klasifikácie sú špecifikované v tabuľkách č. 2, 3 a 4.

**5. Zistenia dozorného orgánu v kontrolovaných subjektoch**

Pri výkone dozornej činnosti bolo inšpektormi práce v hodnotenom období roku 2018 celkovo zistených 151 porušení právnych predpisov a ostatných predpisov upravujúcich PPV, pracovné podmienky, zaistenie BOZP vrátane faktorov pracovného prostredia, plnenie požiadaviek bezpečnosti TZ, prevádzkovanie budov a objektov.

Medzi najčastejšie porušenia patrili nedostatky v oblasti riadenia BOZP (54), technického stavu prevádzkových budov a objektov (26) a VTZ (23). Prehľad o počtoch zistených nedostatkov v jednotlivých oblastiach vykonaného dozoru sú uvedené v tabuľke č. 3.

Zistené nedostatky je možné zhrnúť nasledovne:

* nedostatky v oblasti riadenia BOZP týkajúce sa vedenia základnej dokumentácie, (neaktuálna, neúplná alebo chýbajúca dokumentácia, smernice BOZP, podklady pre oboznamovanie novoprijatých zamestnancov, posúdenie a hodnotenie rizík, evidencia o poskytovaných osobných ochranných pracovných prostriedkov (ďalej len „OOPP“), dokumentácia o spôsobe hlásenia, evidencie a registrácie PÚ),
* nedostatky v oblasti poskytovania OOPP v množstve a sortimente a v poskytovaní pracovných odevov a obuvi,
* zlý technický stav stavebných objektov a prevádzkových priestorov, budov, striech, skladových priestorov, komunikácií, schodísk, hygienických zariadení (zatekanie vody, narušená statika, popraskané omietky, steny a podlahy, výtlky na komunikáciách), nie je v potrebnom rozsahu realizovaná ich pravidelná údržba a opravy,
* nedostatky v oblasti starostlivosti o VTZ (neúplná dokumentácia, nevykonávanie odborných prehliadok, odborných skúšok a úradných skúšok v stanovených lehotách, neodborné zásahy do TZ a ich elektroinštalácie),
* nedostatky na bleskozvodných sústavách budov, nevykonané odborné prehliadky a odborné skúšky (ďalej len „OPaOS), neodstránené nedostatky zistené pri OPaOS, zlý technický stav zariadení.

V medziročnom porovnaní je možné konštatovať, že úroveň BOZP a bezpečnosti mobilných TZ si udržiava nezmenenú úroveň. Vykonávanie odborných prehliadok a odborných skúšok mobilných VTZ na technike OS SR je v prevažnej miere zabezpečované prostredníctvom odborných pracovísk rezortu MO SR. Zo strany prevádzkovateľov bola technike venovaná dostatočná pozornosť a zistené nedostatky boli priebežne odstraňované.

Nepriaznivý stav pretrváva v oblasti údržby nehnuteľného majetku a stabilných TZ, kde sa opakovane prejavuje nedostatočné financovanie a zdĺhavý proces obstarávania prác a služieb.

**6. Nápravné a sankčné opatrenia dozorného orgánu**

Už počas inšpekčných kontrol boli dozornými orgánmi nariadené technické, organizačné a iné opatrenia za účelom zabezpečenia nápravy. Ak si to charakter nedostatku vyžadoval boli takéto opatrenia nariadené okamžite, v ostatných prípadoch boli dozornými orgánmi uložené termínované opatrenia. Ich účelom bolo zaistiť zvýšenie úrovne BOZP a minimalizovať ohrozenia života a zdravia zamestnancov. V rámci hodnoteného obdobia neboli zo strany inšpekcie práce MO SR ani VÚHE voči kontrolovaným subjektom uplatňované sankčné opatrenia vo forme pokút, uložené nápravné opatrenia boli dostatočné na odstránenie zistených nedostatkov.

**7. Stav a vývoj pracovných úrazov a chorôb z povolania**

V tejto informácií sú uvádzané iba údaje o PÚ civilných zamestnancov, ktoré boli v roku 2018 zaregistrované na pracoviskách MO SR a OS SR, podliehajúce dozoru inšpekcie práce MO SR.

Na pracoviskách MO SR a OS SR v roku 2018 bolo zaregistrovaných 52 PÚ civilných zamestnancov, z toho 2 závažné PÚ s ťažkou ujmou na zdraví (ďalej len „ŤUZ“). Podrobné údaje o pracovnej úrazovosti civilných zamestnancov v rámci rezortu MO SR sú uvedené v tabuľkách č. 7 až 13.

Najčastejšími hlavnými skupinami zdrojov registrovaných PÚ (ďalej len „RPÚ“) (tabuľka č. 12) boli pracovné, príp. cestné a dopravné priestory ako zdroje pádov osôb v 28 prípadoch, čo predstavuje 52,83 % z celkového počtu úrazov. Ďalej to boli materiál, bremená a predmety v 9 prípadoch – 16,98 % a iné zdroje v 6 prípadoch – 11,32 %.

Z podkladov o CHzP, ktoré poskytuje inšpekcii práce MO SR klinika pracovného lekárstva a toxikológie Ústrednej vojenskej nemocnice SNP Ružomberok – fakultná nemocnica vyplýva, že v roku 2018 nebol zaznamenaný žiadny prípad CHzP. Bližšie informácie o vývoji CHzP, profesionálnych otráv a iných poškodení zdravia z práce v rokoch 2006 – 2018 sú uvedené v tabuľke č. 22.

**8. Spolupráca dozorného orgánu**

V roku 2018 pokračovala spolupráca inšpekcie práce MO SR s inými zložkami osobitnej inšpekcie práce Ministerstva vnútra SR (ďalej len „MV SR“), Zboru väzenskej a justičnej stráže SR (ďalej len „ZVaJS SR“) a Finančnej správy SR (ďalej len „FS SR“).

Na základe úlohy E.5 v Programe realizácie Stratégie BOZP v SR na roky 2016 až 2020 a programu jej realizácie schválenej uznesením vlády SR č. 468 zo dňa 12. októbra 2016 a na základe vzájomnej spolupráce sa v dňoch 15. - 16.5. 2018 uskutočnilo medzirezortné pracovné rokovanie orgánov osobitnej inšpekcie práce, MPSVR SR a NIP v stredisku akadémie FS SR na Donovaloch. Pracovné stretnutie bolo venované témam Stratégie BOZP v SR na roky 2016 až 2020, výmene poznatkov a skúseností z výkonu osobitnej inšpekcie práce, odbornej diskusii k aplikácii právnych predpisov a ostatných predpisov týkajúcich sa výkonu inšpekcie práce.

Inšpekcia práce MO SR spolupracovala s Vojenským stavebným úradom pri povoľovacích a kolaudačných konaniach.

V rámci medzinárodnej spolupráce sa neuskutočnila žiadna aktivita orgánov inšpekcie práce MO SR.

**9. Hodnotenie stavu ochrany práce v roku 2018 a opatrenia dozorného orgánu na zlepšenie stavu**

Na základe nedostatkov zistených v roku 2018 je možné konštatovať, že situácia v oblasti BOZP, bezpečnosti TZ, prevádzkových budov a objektov pretrváva na porovnateľnej úrovni s predchádzajúcim rokom. V štruktúre nedostatkov sú naďalej najpočetnejšie tie, ktoré poukazujú na nesprávnu organizáciu práce, systémové riadenie v oblasti BOZP a na chyby vedúcich zamestnancov, ako aj zamestnancov zodpovedných za riadenie BOZP pri dodržiavaní predpisov na úseku BOZP.

V druhom poradí dominujú nedostatky v oblasti prevádzkových budov a objektov, kde pretrváva nepriaznivý trend, a to vo vzťahu k znižovaniu úrovne ich bezpečného technického stavu a tiež stavu vnútorných a vonkajších komunikácií. V potrebnom rozsahu nie je realizovaná ich pravidelná údržba a opravy, prípadne rekonštrukcia, čo bolo opätovne zdôvodňované nedostatkom finančných prostriedkov a zdĺhavým procesom obstarávania služieb. Následkom je zníženie úrovne zaistenia BOZP, čo v konečnom dôsledku predstavuje ohrozenie zdravia a života zamestnancov v pracovnom prostredí.

Treťou najpočetnejšou skupinou sú nedostatky v oblasti VTZ, ktoré v prevažnej miere spočívali v nedodržiavaní zákonných povinností, kedy zo strany niektorých kontrolovaných subjektov neboli dodržané termíny na vykonanie odborných prehliadok a odborných skúšok VTZ a tiež nebola venovaná dostatočná pozornosť odstraňovaniu nedostatkov pri nich zistených.

Nedostatky zistené v oblasti BOZP, prevádzkových budov a objektov, bezpečnosti TZ sa u rôznych kontrolovaných subjektov a tiež medziročne často opakujú. Na ich opakovanie majú v mnohých prípadoch vplyv ekonomické možnosti zamestnávateľa (výška vyčlenených finančných prostriedkov) a z toho vyplývajúce neplnenie povinnosti zamestnávateľa zabezpečovať kontrolu, opravy a údržbu. Viaceré opatrenia v oblasti BOZP, hlavne organizačné, je však možné realizovať bez vynaloženia finančných nákladov. Často je však starostlivosti o BOZP venovaná len okrajová či formálna pozornosť a tak zostáva v tieni plnenia iných prioritných úloh.

Napriek vyššiemu počtu inšpekčných výkonov v roku 2018 oproti roku 2017, bol priemerný počet zistených nedostatkov nižší. Veríme, že tento pozitívny výsledok je možné pripísať aj pôsobeniu preventívnej činnosti orgánov inšpekcie práce MO SR v rámci poradenstva,  účasti na vzdelávacích aktivitách rezortu a celej oblasti ich pôsobenia.

Pre zlepšenie stavu ochrany práce bude aj naďalej pozornosť inšpekcie práce MO SR zameraná najmä na:

* výkon inšpekcie práce zameraný na systém BOZP vrátane prevádzky technických zariadení, stavebných objektov a prevádzkových priestorov,
* vyžadovanie dôsledného plnenia základných zákonných povinností zo strany zamestnávateľa pri zaisťovaní BOZP,
* kontrolu prijatých opatrení na odstránenie zistených porušení predpisov a ich príčin, v odôvodnených prípadoch vykonaním následnej kontroly,
* metodickú pomoc zamestnávateľovi pri vytváraní potrebných organizačných, personálnych, finančných, technických a materiálnych podmienok pre dôsledné naplňovanie stratégie BOZP v rezorte ministerstva obrany do roku 2020,
* plnenie úloh zapracovaných orgánmi inšpekcie práce MO SR do dokumentu „Vecný a časový harmonogram realizácie stratégie BOZP na rok 2019“ v oblastiach propagácie vlastnej činnosti, výchovy a vzdelávania, lektorskej a prednáškovej činnosti, bezplatného poradenstva, vlastného vzdelávania, medzirezortnej a medzinárodnej spolupráce inšpekčných orgánov.

Dôležitou úlohou inšpekcie práce MO SR v oblasti BOZP a prevádzky TZ v rezorte MO SR bude aj naďalej dôsledné presadzovanie zákonných podmienok pre bezpečné vykonávanie práce, aby sa ochrana života a zdravia zamestnancov stala prirodzenou súčasťou služobného a pracovného procesu.

**Príloha k informácia o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce v rezorte Ministerstva obrany Slovenskej republiky v roku 2018**

**1. Personálne údaje**

Inšpekciu práce v rezorte MO SR v roku 2018 vykonávali inšpektori práce MO SR, ktorí boli organizačne zaradení do dvoch oddelení - oddelenia inšpekcií a požiarneho dozoru a oddelenia dozoru nad bezpečnosťou TZ, odboru kontroly dozorov a inšpekcií Trenčín, sekcie kontroly MO SR.

Výkon inšpekcie práce na pracoviskách MO SR a OS SR v roku 2018 personálne zabezpečovali traja inšpektori práce a piati inšpektori pre bezpečnosť TZ v príslušnom rozsahu pre jednotlivé druhy TZ.

**2. Výkony**

Výsledky činnosti inšpekcie práce týkajúce sa počtu odborných výkonov sú štatisticky spracované v tabuľkách č. 2 a 3.

V oblasti inšpekcie práce a dozoru nad bezpečnosťou TZ bolo vykonaných **6** plánovaných a **16** mimoriadnych inšpekcií so zameraním na dodržiavanie všeobecne záväzných právnych predpisov a ostatných predpisov na zaistenie BOZP, PPV a vyšetrovanie príčin závažných PÚ, **16** plánovaných a **10** mimoriadnych inšpekcií práce zameraných na bezpečnosť TZ.

|  |  |
| --- | --- |
| Graf č. 1 | *Grafické vyjadrenie počtu vykonaných plánovaných a mimoriadnych inšpekcií práce v roku 2018 podľa zamerania inšpekcie* |

Ďalšou dôležitou oblasťou pôsobenia inšpektorov práce a inšpektorov pre bezpečnosť TZ je posudzovanie bezpečnosti stavieb, pracovných priestorov, pracovných prostriedkov a pracovných postupov a overovanie plnenia požiadaviek bezpečnosti TZ. V tejto oblasti je okrem plánovanej činnosti pri posudzovaní a schvaľovaní odbornej spôsobilosti osôb, prevažná väčšina činností zabezpečovaná operatívne na základe vyžiadania.

V roku 2018 bolo predložených na posúdenie **91** projektov stavieb. Inšpektori práce a inšpektori pre bezpečnosť TZ vydali celkom **331** odborných alebo záväzných stanovísk k projektovej dokumentácii stavieb a ich zmien, dokumentácii TZ a technologických postupov. Inšpektori práce a inšpektori pre bezpečnosť TZ sa zúčastnili **25** kolaudácií stavieb, ku ktorým vydali spolu **64** stanovísk.

|  |  |
| --- | --- |
| Graf č. 2 | *Grafické vyjadrenie počtu posudzovaných projektov a kolaudácií za roky 2012 - 2018* |

**3. Poradenská činnosť**

V rámci poradenskej činnosti v roku 2018 inšpektori práce a inšpektori pre bezpečnosť TZ poskytovali poradenstvo v oblasti PPV, záväzkov vyplývajúcich z kolektívnych zmlúv, BOZP, zabezpečovania opakovaných úradných skúšok VTZ, zabezpečovania odborných prehliadok a odborných skúšok, prevádzky VTZ a odbornej spôsobilosti osôb na obsluhu VTZ.

V súlade so zákonom č. 125/2006 Z. z. poskytovali inšpektori v roku 2018 poradenstvo vedúcim zamestnancom kontrolovaných subjektov a zamestnancom prakticky pri každej vykonanej inšpekcii práce, pri kolaudáciách a tiež na základe žiadosti o poradenstvo vo forme elektronickej a telefonickej komunikácie, ako aj písomnou formou a osobne v priestoroch inšpekcie práce MO SR.

V súlade s dokumentom „Vecný a časový harmonogram realizácie stratégie BOZP na rok 2018“ sa inšpektori práce a inšpektori pre bezpečnosť TZ zúčastňovali vzdelávacích aktivít organizovaných rôznymi zložkami rezortu obrany so svojimi prednáškami z oblasti BOZP a oblasti VTZ.

V pracovnoprávnej oblasti sú inšpektorom najčastejšie položené otázky ohľadom skončenia pracovného pomeru, mzdových náležitostí za prácu nadčas, sviatok, v noci, v zdraviu škodlivom prostredí a pod. Poradenstvo v oblasti BOZP sa najčastejšie týkalo otázok ohľadom riadenia BOZP, oboznamovania zamestnancov, pracovného prostredia, zabezpečenia OOPP, odborných prehliadok, odborných skúšok a úradných skúšok VTZ, odbornej spôsobilosti a pod.

Oblasť poradenstva tvorí neoddeliteľnú súčasť preventívnej činnosti inšpekcie práce a prispieva k zvyšovaniu právneho povedomia tak u vedúcich zamestnancov, ako aj u ostatných zamestnancov.

**4. Poskytovanie informácií**

V hodnotenom období roku 2018 inšpekcia práce MO SR nedostala ani jednu žiadosť o poskytnutie informácie v zmysle zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov.

**5. Sťažnosti a podnety**

Na základe podnetov a na základe rozhodnutia nadriadených bolo vykonaných **26** mimoriadnych inšpekčných kontrol za účelom prešetrenia dodržiavania predpisov na zaistenie BOZP, predpisov v oblasti bezpečnosti VTZ, predpisov v oblasti PPV a príčin vzniku závažných úrazov. V porovnaní s predchádzajúcim obdobím došlo v roku 2018 k viac ako trojnásobnému nárastu počtu riešených prípadov (2018 – 26, 2017 – 8, 2016 – 7, 2015 – 10, 2014 – 19, 2013 – 16, 2012 – 6).

**6. Príprava predpisov a technická normalizácia**

V roku 2018 sa inšpektori práce MO SR podieľali na pripomienkovaní právnych predpisov a ostatných predpisov a to v rámci medzirezortného aj vnútrorezortného pripomienkového konania.

Inšpektori pre bezpečnosť TZ pôsobia aj v oblasti technickej normalizácie v rámci technických komisií Úradu pre normalizáciu, metrológiu a skúšobníctvo Slovenskej republiky v oblasti zdvíhacích zariadení a elektrických zariadení.

Ďalšie spracovateľské aktivity sa týkali prípravy vlastných materiálov, alebo poskytovanie odborných podkladov za svoju oblasť pre iných spracovateľov.

**7. Zahraničná spolupráca**

V roku 2018 sa neuskutočnila žiadna aktivita orgánov inšpekcie práce v oblasti zahraničnej spolupráce.

**8. Vydávanie oprávnení, osvedčení a preukazov**

Pri overovaní odbornej spôsobilosti osôb bolo vydaných celkom **1387** osvedčení odbornej spôsobilosti na obsluhu alebo opravy VTZ, revíznych technikov alebo kuričov (počet osvedčení podľa jednotlivých oblastí: elektrické zariadenia (ElZ) – 613, tlakové zariadenia (TlZ) – 197, zdvíhacie zariadenia (ZdZ) – 553, kuriči – 24.

Porovnanie s predošlým obdobím: rok 2017 – 1448 osvedčení (608 ElZ, 265 TlZ, 496 ZdZ, 79 kuriči), rok 2016 – 1357 osvedčení (410 ElZ, 275 TlZ, 637 ZdZ, 35 kuriči), rok 2015 – 1580 osvedčení (413 ElZ, 271 TlZ, 728 ZdZ, 168 kuriči), rok 2014 – 1522 osvedčení (668 ElZ, 193 TlZ, 591 ZdZ, 70 kuriči), rok 2013 – 660 osvedčení (408 ElZ, 111 TlZ, 103 ZdZ, 38 kuriči), rok 2012 – 1070 osvedčení (361 ElZ, 227 TlZ, 383 ZdZ, 99 kuriči).

|  |  |
| --- | --- |
| Graf č. 3 | *Grafické vyjadrenie počtu vydaných osvedčení odbornej spôsobilosti za roky 2012 - 2018* |

Na základe vyžiadania bola preverená odborná spôsobilosť rezortných a externých subjektov na činnosti na VTZ a bolo vydaných **43** oprávnení na vykonávanie odborných prehliadok a odborných skúšok, alebo iných činností na VTZ (počet oprávnení podľa jednotlivých oblastí: ElZ – 25, TlZ – 11, ZdZ – 7).

Porovnanie s predošlým obdobím: rok 2017 – 77 oprávnení (38 ElZ, 28 TlZ, 11 ZdZ), rok 2016 – 81 oprávnení (47 ElZ, 29 TlZ, 5 ZZ), rok 2015 – 113 oprávnení (54 ElZ, 46 TlZ, 13 ZdZ), rok 2014 – 199 oprávnení (88 ElZ, 90 TlZ, 21 ZdZ), rok 2013 – 35 oprávnení (16 ElZ, 11 TlZ, 8 ZdZ) rok 2012 – 41 oprávnení (15 ElZ, 18 TlZ, 8 ZdZ).

|  |  |
| --- | --- |
| Graf č. 4 | *Grafické vyjadrenie počtu vydaných oprávnení na vykonávanie činnosti na VTZ za roky 2012 - 2018.* |

V rámci overovania plnenia požiadaviek bezpečnosti TZ podľa § 6 ods. 3 písm. i) zákona č. 321/2002 Z. z. o ozbrojených silách SR v znení neskorších predpisov a § 14 zákona č. 124/2006 Z. z. boli vykonávané úradné skúšky a opakované úradné skúšky VTZ v celkovom počte **60**.

Táto oblasť zahŕňa vydávanie osvedčení a protokolov o úradných skúškach VTZ, označovanie zariadení.

Porovnanie počtu vydaných osvedčení o úradných skúškach s predošlým obdobím:

rok 2017 – 280 osvedčení (59 ElZ, 176 TlZ, 45 ZdZ), rok 2016 – 122 osvedčení (65 ElZ, 7 TlZ, 50 ZdZ), rok 2015 – 142 osvedčení (69 ElZ, 48 TlZ, 25 ZdZ), rok 2014 – 108 osvedčení (62 ElZ, 11 TlZ, 35 ZdZ), rok 2013 – 160 osvedčení (53 ElZ, 38 TlZ, 69 ZdZ), rok 2012 – 83 osvedčení (47 ElZ, 11 TlZ, 25 ZdZ).

|  |  |
| --- | --- |
| **Graf č. 5** | *Grafické vyjadrenie počtu vydaných osvedčení o úradných skúškach VTZ* *za roky 2012 - 2018* |